จับตา 19 บจ.เทรนด์ดี SET พักฐาน หุ้นพลังงานพยุงดัชนี
ดัชนีหุ้นไทย (SET) วันนี้มีโอกาสที่จะพักฐานต่อ เนื่องจากในทางเทคนิคดัชนียังไม่สามารถยืนเหนือระดับ 1,800 จุดได้ อย่างไรก็ตาม ราคาน้ำมันและถ่านหินที่ปรับตัวขึ้นจะเป็นปัจจัยบวกต่อกลุ่มพลังงานซึ่งจะช่วยประคองให้ตลาดแข็งแกร่งได้ ขณะที่แนะนำให้จับตาผลประกอบการของกลุ่มแบงก์ที่จะเริ่มทยอยประกาศในช่วงปลายสัปดาห์นี้
11 ม.ค. 2561

ข่าวหุ้นธุรกิจออนไลน์ รายงาน เช้านี้ ณ เวลา 9.35 น. ค่าเงินบาทอยู่ที่ 32.22 บาทต่อเหรียญ ขณะที่ตลาดหุ้นเอเชียปรับตัวเพิ่มขึ้น หลังดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮเมื่อคืน ขานรับมุมมองบวกเกี่ยวกับแนวโน้มผลประกอบการของบริษัทจดทะเบียน
นักวิเคราะห์มองดัชนีหุ้นไทย (SET) วันนี้มีโอกาสที่จะพักฐานต่อ เนื่องจากในทางเทคนิคดัชนียังไม่สามารถยืนเหนือระดับ 1,800 จุดได้ อย่างไรก็ตาม ราคาน้ำมันและถ่านหินที่ปรับตัวขึ้นจะเป็นปัจจัยบวกต่อกลุ่มพลังงานซึ่งจะช่วยประคองให้ตลาดแข็งแกร่งได้ ขณะที่แนะนำให้จับตาผลประกอบการของกลุ่มแบงก์ที่จะเริ่มทยอยประกาศในช่วงปลายสัปดาห์นี้ หุ้นเด่นเลือก BANPU, LANNA, AGE, PTTEP, IRPC, PTTGC, IVL, PSL, TTA,  AOT, BBL, TMB, UVAN, GCAP, ORI, IHL, BCH, EA และ PLANB
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยถึงตลาดหุ้นไทยเช้านี้ (10 ม.ค.) มีโอกาสที่จะพักฐานต่อ เนื่องจากในทางเทคนิคดัชนีฯยังไม่สามารถยืนเหนือระดับ 1,800 จุดได้ แม้ว่าตลาดหุ้นทั่วโลกจะปรับตัวขึ้นกัน โดยเฉพาะตลาดหุ้นสหรัฐฯที่ขึ้นทำสถิติสูงสุดใหม่ และราคาน้ำมันก็ปรับขึ้นด้วย แต่ Bond yield ของสหรัฐฯอายุ 10 ปี ทะลุ 2.5% แล้ว ทำให้ต้องระวังแรงขายที่อาจจะออกมาในตลาดหุ้นทั่วโลกได้ อีกทั้งจะต้องติดตามอัตราดอกเบี้ยสหรัฐฯจะปรับขึ้นเร็วหรือไม่
อย่างไรก็ตาม ราคาน้ำมันที่ปรับขึ้นยังให้ Sentiment บวกต่อหุ้นในกลุ่มพลังงานได้ ซึ่งน่าจะช่วยประคองให้ตลาดฯแข็งแกร่งได้เช่นกัน แม้ว่าจะมีแนวโน้มของการพักฐานอยู่ ด้านตลาดหุ้นในภูมิภาคเอเชียเช้านี้เปิดมาอยู่ในแดนบวก แต่ขณะนี้เริ่มที่จะพักฐาน พร้อมให้ติดตามตัวเลขเศรษฐกิจของจีน และในปลายสัปดาห์นี้จะเริ่มทยอยประกาศผลประกอบการของกลุ่มแบงก์แล้ว พร้อมให้แนวรับ 1,785 จุด ส่วนแนวต้าน 1,800 / 1,810 จุด
บล.กรุงศรี ระบุในบทวิเคราะห์ (10 ม.ค.) ว่า ภาวะตลาดหุ้นไทยยังคงได้แรงหนุนจากราคาสินค้าโภคภัณฑ์ (น้ำมัน ถ่านหิน) ที่พุ่งขึ้นทำ High ตามภาวะเศรษฐกิจโลกที่ขยายตัวโดย World Bank เพิ่มคาดการณ์ GDP โลกปี 2561 ขึ้นสู่ 3.1% (จาก 2.8%)  รวมถึงสถานการณ์คาบสมุทรเกาหลีผ่อนคลายลงหลังเกาหลีเหนือและเกาหลีใต้เจรจากันครั้งแรกในรอบกว่า 2 ปี อย่างไรก็ตาม ความไม่มั่นใจใน Fund Flow ต่างชาติหลังเป็น Net Sell 4 วัน ราว 6.7 พันลบ.ประกอบกับภาวะ Overbought ทางเทคนิคจะกดดันภาวะตลาดให้มีความผันผวน ดังนั้นประเมินว่า SET จะแกว่งตัวในกรอบ 1,790 – 1,805 จุด
กลยุทธ์การลงทุนวันนี้ : ซื้อเก็งกำไร
บล.แอพเพิล เวลธ์ ระบุในบทวิเคราะห์ (10 ม.ค.) ประเมินดัชนี SET แกว่งตัวในกรอบแนวรับ 1,785 – 1,790 จุด และแนวต้าน 1,810 จุด แนะนำซื้อ PTTEP (ราคาเหมาะสม 122.00 บาท) จากคาดการณ์ราคาน้ำมันเฉลี่ยที่ 60 ดอลลาร์/บาร์เรล และราคาก๊าซคาดที่ 6 USD./MMBTU